Бойна част македонски военнослужещи за първи път ще участва в тазгодишния военен парад на Българската армия за Гергьовден. Присъствието на войниците и офицерите от бившата югославска република е безпрецедентно и е договорено по време на посещението на президента Румен Радев в Скопие. Тогава той е поканил македонския си колега Георге Иванов да дойде в София за 6 май заедно с рота свои военни, които да дефилират по жълтите павета рамо до рамо с българските.

В крайна сметка е договорено да дойде рота с численост 80 човека, като 64 от тях ще маршируват в стандартна формация 8 по 8 души, а останалите ще са логистика и поддръжка. Бойците ще дефилират, носейки официалния държавен флаг на Република Македония. Не се предвижда участие на бойна техника от югоизточната ни съседка.

По неофициална информация македонските военни вече са пристигнали у нас на 2 май, за да вземат участие в тренировките на 4 и 5 май. Подготовката на парада се провежда на бившето бойно летище "Доброславци" край Костинброд, северозападно от София, както и в небето над столицата, където до 6 май всяка сутрин ще прелитат самолети и вертолети.